Í gær var fjölmenn vígsluhátíð haldin í Borgarnesi í tilefni þess að vatn úr Grábrókarveitu er nú farið að renna um krana héraðsbúa . Það var Orkuveita Reykjavíkur sem stóð fyrir hátíðinni af talsverðum myndarbrag en það voru heimamennirnir Björn Bjarki og Gísli , kenndir við Sauðamessuhald , sem höfðu veg og vanda að skipulagningu dagskrár . Mikið fjölmenni safnaðist saman í Skallagrímsgarðinum þar sem hátíðahöldin fóru fram í ágætu veðri . Margt var til gamans gert . Auk ávarpa Guðmundar Þóroddssonar forstjóra OR , Björns Bjarka Þorsteinssonar forseta bæjarstjórnar og Páls S Brynjarssonar sveitarstjóra , flutti Gísli Einarsson hátíðarræðu , klakaskurðarmaður sýndi hvernig skapa má listaverk úr ís , Snorri Hjálmarsson söng við steinhörpuundirleik Páls á Húsafelli og Viðars Guðmundssonar , kór söng undir stjórn Steinunnar Árnadóttur og Magni Á móti sól endaði dagskrána með söng . Þá skenktu skátar gestum heitu kakói og kleinum . Af viðbrögðum gesta má ljóst vera að íbúar fagna því þegar góðum áfanga í vatnsveitumálum er náð og höfðu gestir sem blaðamaður ræddi við á orði að það bæri að hrósa bæði sveitarstjórnarmönnum og Orkuveitu Reykjavíkur fyrir myndarlega framkvæmd sem tekist hefði vel . Gott neysluvatn væri eitt af frumskilyrðum þess að lífvænlegt og gott væri að búa hvar sem er .